text: Fnat på sygehus
  08 januar 2018 kl. 14.58
  Kolding Sygehus advarer om, at der er konstateret fnat hos ansatte på sygehuset. Personer der har været på sygehuset siden november skal være opmærksomme.
  Det er flere ansatte på karkirurgisk sengeafsnit, der har pådraget sig fnat, og smitten formodes at komme fra en patient, der har været indlagt dér i november.
  Fnat kan være meget smitsom og Kolding Sygehus opfordrer patienter på sygehuset til at søge egen læge, hvis de får kløende udslæt. Det gælder alle, der har været på sygehuset siden midten af november. 
  De praktiserende læger i området har fået besked. Det samme har de patienter, der har været indlagt på den ramte afdeling siden november. De har modtaget et brev fra sygehuset.
  Ingen patienter er endnu blevet smittet med fnat, der er uskadelig, men meget irriterende. Fnat smitter let ved tæt hudkontakt med en smittet person.
  
  